Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί για εικοστή πέμπτη φορά την οδηγία 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ ΚΑΙ ΠΛΑΙΣΙΟ

Η οδηγία 94/60/EΚ του Ευρωπαϊκού Κοινοβουλίου και του Συμβουλίου, για τη δέκατη τέταρτη τροποποίηση της οδηγίας 76/769/EΟΚ της 27ης Ιουλίου 1976 περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων [1], προσθέτει έναν κατάλογο ουσιών που ταξινομούνται ως καρκινογόνες κατηγορίας 1 ή 2, μεταλλαξιογόνες κατηγορίας 1 ή 2 ή τοξικές για την αναπαραγωγή κατηγορίας 1 ή 2 (κ/μ/τ) στο παράρτημα Ι της οδηγίας 76/769/EEC [2]. Ορίζει ότι οι εν λόγω ουσίες ή τα παρασκευάσματα που τις περιέχουν δεν επιτρέπεται να διατίθενται στην αγορά για πώληση στο ευρύ κοινό. Η ταξινόμηση των ουσιών αυτών ως καρκινογόνων, μεταλλαξιογόνων ή τοξικών για την αναπαραγωγή προσδιορίζεται στο παράρτημα Ι της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων για την ταξινόμηση, τη συσκευασία και την επισήμανση των επικινδύνων ουσιών [3]. Το εν λόγω παράρτημα ενημερώνεται τακτικά με τη διαδικασία της προσαρμογής στην τεχνική πρόοδο.

[1] EE L 365, 31.12.1994, σ. 1.

[2] ΕΕ L 262, 27.9.1976, σ. 201.

[3] EE L 196, 16.8.1967, σ. 1.

Η οδηγία 94/60/ΕΚ καλεί επίσης την Επιτροπή να υποβάλει περαιτέρω προτάσεις στο Ευρωπαϊκό Κοινοβούλιο και στο Συμβούλιο ώστε να συμπληρωθεί με πρόσθετες καρκινογόνες, μεταλλαξιογόνες και τοξικές για την αναπαραγωγή ουσίες το παράρτημα I της οδηγίας 76/769/EΟΚ το αργότερο έξι μήνες μετά τη δημοσίευση νέων ταξινομήσεων ουσιών ως ως καρκινογόνων, μεταλλαξιογόνων ή τοξικών για την αναπαραγωγή (κατηγορίας 1 και 2) στο πλαίσιο της οδηγίας 67/548/EΟΚ του Συμβουλίου. Η οδηγία 97/56/EΚ του Ευρωπαϊκού Κοινοβουλίου και του Συμβουλίου, για τη δέκατη έκτη τροποποίηση της οδηγίας 76/769/ΕΟΚ [4], ενημερώνει και ενοποιεί το προσάρτημα των καρκινογόνων, μεταλλαξιογόνων ή τοξικών για την αναπαραγωγή ουσιών του παραρτήματος Ι της οδηγίας. Η Επιτροπή υπέβαλε πρόταση για τη συμπλήρωση του παραρτήματος I της οδηγίας 76/769/EΟΚ με πρόσθετες κ/μ/τ ουσίες ως συνέπεια της οδηγίας 98/98/EΚ [5] της Επιτροπής για την προσαρμογή, για εικοστή πέμπτη φορά, στην τεχνική πρόοδο της οδηγίας 67/548/EΟΚ.

[4] ΕΕ L 333, 4.12.1997, σ. 1.

[5] ΕΕ L 355, 30.12.1998, σ. 1.

Η οδηγία 2001/59/EΚ της Επιτροπής, της 6ης Αυγούστου 2001, σχετικά με την προσαρμογή στην τεχνική πρόοδο, για εικοστή όγδοη φορά, της οδηγίας 67/548/EΟΚ [6], ιδίως δε του παραρτήματος Ι της οδηγίας, πρόσθεσε δύο πρόσφατα ταξινομημένες ουσίες ως καρκινογόνες κατηγορίας 1, δεκαεννέα πρόσφατα ταξινομημένες ουσίες ως καρκινογόνες κατηγορίας 2, πέντε πρόσφατα ταξινομημένες ουσίες ως μεταλλαξιογόνες κατηγορίας 2, μία πρόσφατα ταξινομημένη ουσία ως τοξική για την αναπαραγωγή κατηγορίας 2 στο παράρτημα Ι της οδηγίας 67/548/EΟΚ. Προτείνεται να προστεθούν οι ουσίες αυτές στο προσάρτημα που αφορά τα σημεία 29, 30 και 31 του παραρτήματος Ι της οδηγίας 76/769/EΟΚ.

[6] ΕΕ L 225, 21.8.2001, σ. 1.

2. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ

Ποιοι είναι οι στόχοι της πρότασης σε σχέση με τις υποχρεώσεις της Κοινότητας;

Εντός του πλαισίου δράσης στον τομέα της δημόσιας υγείας, το Ευρωπαϊκό Κοινοβούλιο και το Συμβούλιο θέσπισαν ένα σχέδιο δράσης για την καταπολέμηση του καρκίνου (απόφαση αριθ. 646/1996 [7]). Επειδή η χρήση χημικών από τους καταναλωτές δεν μπορεί να ελεγχθεί, η ασφάλεια κατοχυρώνεται μόνον εφόσον απαγορευθεί η χρήση από τους καταναλωτές καρκινογόνων, μεταλλαξιογόνων και τοξικών για την αναπαραγωγή ουσιών και παρασκευασμάτων. Μετά την έκδοση της οδηγίας 94/60/ΕΚ, η Επιτροπή καλείται να προτείνει μέτρα για τις πρόσφατα ταξινομημένες ουσίες ως καρκινογόνες, μεταλλαξιογόνες ή τοξικές για την αναπαραγωγή κατηγοριών 1 ή 2.

[7] ΕΕ L 95, 16.4.1996, σ. 9.

Στόχος της πρότασης είναι η διαφύλαξη της εσωτερικής αγοράς. Όταν τα κράτη μέλη εκδίδουν εθνικές διατάξεις που περιορίζουν την εμπορία και τη χρήση καρκινογόνων, μεταλλαξιογόνων και τοξικών για την αναπαραγωγή ουσιών και παρασκευασμάτων, δημιουργούνται φραγμοί στο εμπόριο λόγω των διαφορών στις νομοθεσίες των κρατών μελών. Το σχέδιο πρότασης αποσκοπεί να βελτιώσει τους όρους για τη λειτουργία της εσωτερικής αγοράς προς όφελος της προστασίας της υγείας και της ασφάλειας των καταναλωτών.

Ποιές δυνατότητες δράσης διαθέτει η Κοινότητα;

Η μόνη δυνατότητα δράσης που διαθέτει είναι η υποβολή πρότασης για την τροποποίηση της οδηγίας 76/769/EΟΚ, για εικοστή πέμπτη φορά, με σκοπό την εναρμόνιση των κανόνων χρήσης των ουσιών και των παρασκευασμάτων που ταξινομούνται ως καρκινογόνα, μεταλλαξιογόνα ή τοξικά για την αναπαραγωγή κατηγορίας 1 ή 2.

Είναι απαραίτητοι ενιαίοι κανόνες; Δεν αρκεί η καθιέρωση στόχων που πρέπει να υλοποιηθούν από τα κράτη μέλη;

Η προτεινόμενη εικοστή πέμπτη τροποποίηση καθιερώνει ενιαίους κανόνες για την κυκλοφορία των ουσιών και των παρασκευασμάτων που ταξινομούνται ως καρκινογόνα, μεταλλαξιογόνα ή τοξικά για την αναπαραγωγή. Εγγυάται επίσης υψηλό επίπεδο προστασίας της υγείας και της ασφάλειας των καταναλωτών. Η προτεινόμενη εικοστή πέμπτη τροποποίηση είναι ο μόνος τρόπος για την επίτευξη των σκοπών αυτών. Η καθιέρωση στόχων θα ήταν ανεπαρκής.

3. ΣΚΕΠΤΙΚΟ ΤΗΣ ΠΡΟΤΑΣΗΣ

Η προτεινόμενη εικοστή πέμπτη τροποποίηση θα επεκτείνει το προσάρτημα των καρκινογόνων, μεταλλαξιογόνων και τοξικών για την αναπαραγωγή ουσιών στο παράρτημα Ι της οδηγίας 76/769 προσθέτοντας τις ουσίες που έχουν ταξινομηθεί ως καρκινογόνες, μεταλλαξιογόνες ή τοξικές για την αναπαραγωγή κατηγορίας 1 ή κατηγορίας 2 κατά την εικοστή όγδοη προσαρμογή στην τεχνική πρόοδο της οδηγίας 67/548/EΟΚ. Επομένως, η χρήση όλων αυτών των ουσιών από τους καταναλωτές απαγορεύεται.

4. ΚΟΣΤΟΣ ΚΑΙ ΟΦΕΛΗ

4.1. Κόστος

Το κόστος εκτιμάται ότι είναι χαμηλό, λόγω της περιορισμένης χρήσης αυτών των ουσιών από το ευρύ κοινό.

4.2. Οφέλη

Η προτεινόμενη απαγόρευση εξασφαλίζει ότι οι καρκινογόνες, οι μεταλλαξιογόνες και οι τοξικές για την αναπαραγωγή ουσίες και παρασκευάσματα δεν θα διατίθενται στην αγορά ούτε τώρα ούτε στο μέλλον. Το όφελος από την πρόταση είναι η προστασία της υγείας των καταναλωτών.

5. ΑΝΑΛΟΓΙΚΟΤΗΤΑ

Η εικοστή πέμπτη τροποποίηση θα αποφέρει οφέλη όσον αφορά την προστασία της υγείας των καταναλωτών. Αυτό θα επιτευχθεί χωρίς κόστος.

6. ΔΙΑΒΟΥΛΕΥΣΕΙΣ ΚΑΤΑ ΤΗΝ ΠΡΟΕΤΟΙΜΑΣΙΑ ΤΟΥ ΣΧΕΔΙΟΥ ΤΗΣ εικοστησ πεμπτής ΤΡΟΠΟΠΟΙΗΣΗΣ

Κατά την προετοιμασία της πρότασης ζητήθηκε η γνώμη εμπειρογνωμόνων από τα κράτη μέλη και του κλάδου στη διάρκεια δύο συνεδριάσεων. Τον κλάδο εκπροσωπούσαν το Cefic (Ευρωπαϊκό Συμβούλιο Χημικής Βιομηχανίας) και η Eurometaux.

7. ΣΥΜΜΟΡΦΩΣΗ ΜΕ ΤΗ ΣΥΝΘΗΚΗ

Η παρούσα πρόταση αποσκοπεί να διαφυλάξει την εσωτερική αγορά και ταυτοχρόνως να εξασφαλίσει ένα υψηλό επίπεδο προστασίας της υγείας των καταναλωτών και, ως εκ τούτου, συνάδει με το άρθρο 95, παράγραφος 3, της Συνθήκης.

8. ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Σύμφωνα με το άρθρο 95 της Συνθήκης, εφαρμόζεται η διαδικασία συναπόφασης με το Ευρωπαϊκό Κοινοβούλιο. Απαιτείται γνωμοδότηση της Οικονομικής και Κοινωνικής Επιτροπής.

2002/0040 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί για εικοστή πέμπτη φορά την οδηγία 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων (ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή - κ/μ/τ)

(Κείμενο που παρουσιάζει ενδιαφέρον για τον EΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [8],

[8] ΕΕ C xx.

τη γνώμη της Οικονομικής και Κοινωνικής Επιτροπής [9],

[9] ΕΕ C xx.

ενεργώντας σύμφωνα με τη διαδικασία του άρθρου 251 της συνθήκης [10],

[10] Γνωμοδότηση του Ευρωπαϊκού Κοινοβουλίου στις 14 Νοεμβρίου 2000 (δεν έχει ακόμη δημοσιευθεί στην Επίσημη Εφημερίδα), κοινή θέση του Συμβουλίου στις 12 Μαρτίου 2001 (ΕΕ C 142, 15.5.2001, σ. 1) και απόφαση του Ευρωπαϊκού Κοινοβουλίου στις 16 Μαΐου 2001.

Εκτιμώντας τα εξής:

(1) Η οδηγία του Συμβουλίου 76/769/EΟΚ [11] θεσπίζει περιορισμούς κυκλοφορίας στην αγορά και χρήσης ορισμένων επικίνδυνων ουσιών και παρασκευασμάτων.

[11] ΕΕ αριθ. L 262, 27.9.1976, σ. 201. Οδηγία όπως τροποποιήθηκε τελευταία από την οδηγία 2001/91/ΕΚ της Επιτροπής (ΕΕ L 286, 29.10.2001, σ. 27).

(2) Τα μέτρα που προβλέπονται από την παρούσα οδηγία εντάσσονται στο πλαίσιο του σχεδίου δράσης της απόφασης αριθ. 646/96/EΚ του Ευρωπαϊκού Κοινοβουλίου και του Συμβουλίου, της 29ης Μαρτίου 1996, για τη θέσπιση σχεδίου δράσης για την καταπολέμηση του καρκίνου εντός του πλαισίου δράσης στον τομέα της δημόσιας υγείας (1996-2000) [12], του οποίου η ισχύς παρατάθηκε ως τα τέλη του 2002 με την απόφαση αριθ. 521/2001/EΚ.

[12] ΕΕ L 95, 16.4.1996, σ. 9. Απόφαση η οποία τροποποιήθηκε με την απόφαση αριθ. 521/2001/ΕΚ (ΕΕ L 79, 17.3.2001, σ. 1).

(3) Για τη βελτίωση της προστασίας της υγείας και της ασφάλειας του καταναλωτή, ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή, καθώς και παρασκευάσματα που τις περιέχουν, δεν πρέπει να διατίθενται στην αγορά για χρήση από το ευρύ κοινό.

(4) Η οδηγία 94/60/EΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, που τροποποιεί για δέκατη τέταρτη φορά την οδηγία 76/769/EΟΚ [13], θεσπίζει, υπό μορφήν προσαρτήματος για τα σημεία 29, 30 και 31 του παραρτήματος Ι της οδηγίας 76/769/EΟΚ, κατάλογο ουσιών που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή κατηγορίας 1 ή 2. Οι ουσίες αυτές και τα παρασκευάσματα δεν επιτρέπεται να διατίθενται στην αγορά για χρήση από το ευρύ κοινό.

[13] EE L 365, 31.12.1994, σ. 1.

(5) Η οδηγία 94/60/EΚ προέβλεπε ότι την επέκταση του εν λόγω καταλόγου σε σύντομο χρονικό διάστημα μετά τη δημοσίευση της προσαρμογής στην τεχνική πρόοδο του παραρτήματος Ι της οδηγίας 67/548/EΟΚ της 27η Ιουνίο 1967, περί προσεγγίσεως των νομοθετικών, κανονιστικών και διοικητικών διατάξεων για την ταξινόμηση, τη συσκευασία και την επισήμανση των επικινδύνων ουσιών, το οποίο περιλαμβάνει ουσίες που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή κατηγορίας 1 ή 2 [14].

[14] EE L 196, 16.8.1967, σ. 1. Οδηγία όπως τροποποιήθηκε τελευταία από την οδηγία 2001/59/ΕΚ της Επιτροπής (ΕΕ L 225, 21.8.2001, σ. 1).

(6) Η οδηγία 2001/59/EΚ της Επιτροπής, η οποία εκδόθηκε στις 6 Αυγούστο 2001, σχετικά με την προσαρμογή στην τεχνική πρόοδο, για εικοστή όγδοη φορά, της οδηγίας 67/548/EΟΚ, ιδίως δε του παραρτήματος Ι της οδηγίας, περιλαμβάνει δύο πρόσφατα ταξινομημένες ουσίες ως καρκινογόνες κατηγορίας 1, δεκαεννέα πρόσφατα ταξινομημένες ουσίες ως καρκινογόνες κατηγορίας 2, πέντε πρόσφατα ταξινομημένες ουσίες ως μεταλλαξιογόνες κατηγορίας 2, μία πρόσφατα ταξινομημένη ουσία ως τοξική για την αναπαραγωγή κατηγορίας 1 και δεκαέξι πρόσφατα ταξινομημένες ουσίες ως τοξικές για την αναπαραγωγή κατηγορίας 2.

(7) Οι ουσίες αυτές θα πρέπει να προστεθούν στον κατάλογο του προσαρτήματος του παραρτήματος Ι της οδηγίας 76/769/EΟΚ.

(8) Οι κίνδυνοι και τα πλεονεκτήματα των ουσιών που πρόσφατα ταξινομήθηκαν, με την οδηγία 2001/59/ΕΚ, ως καρκινογόνες, μεταλλαξιογόνες και τοξικές για την αναπαραγωγή, κατηγορίας 1 ή 2 έχουν ληφθεί υπόψη.

(9) Η παρούσα οδηγία εφαρμόζεται υπό την επιφύλαξη της κοινοτικής νομοθεσίας που καθορίζει ελάχιστες απαιτήσεις για την προστασία των εργαζομένων, όπως προβλέπει η οδηγία 89/391/ΕΟΚ του Συμβουλίου, της 12η Ιουνίο 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [15], καθώς και επιμέρους οδηγιών που βασίζονται σε αυτήν, ιδίως της οδηγίας 90/394/ΕΟΚ του Συμβουλίου, της 28ης Ιουνίο 1990, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16, παράγραφος 1, της οδηγίας 89/391/ΕΟΚ) [16],

[15] ΕΕ L 183, 29.6.1989, σ. 1.

[16] ΕΕ L 196, 26.7.1990, σ. 1. Οδηγία όπως τροποποιήθηκε τελευταία από την οδηγία 1999/38/ΕΚ του Συμβουλίου (ΕΕ L 138, 1.6.1999, σ. 66).

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Οι ουσίες που απαριθμούνται στο παράρτημα της παρούσας οδηγίας προστίθενται στις ουσίες που περιλαμβάνονται στο προσάρτημα των σημείων 29, 30 και 31 του παραρτήματος Ι της οδηγίας 76/769/ΕΟΚ. Οι ουσίες που παρατίθενται στο παράρτημα της παρούσας οδηγίας στο σημείο 1(γ) διαγράφονται από τον κατάλογο 2 του σημείου 29 του παραρτήματος Ι της οδηγίας 76/769/ΕΟΚ.

Άρθρο 2

1. Τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που απαιτούνται για τη συμμόρφωσή τους προς την παρούσα οδηγία, το αργότερο στις 31 Δεκεμβρίου 2002 [εννέα μήνες μετά την ημερομηνία έναρξης ισχύος της οδηγίας]. Ενημερώνουν αμέσως την Επιτροπή σχετικά.

Εφαρμόζουν τις προαναφερόμενες διατάξεις από 31ης Μαρτίου 2003 [δώδεκα μήνες μετά την ημερομηνία έναρξης ισχύος της παρούσας οδηγίας].

2. Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο πρόεδρος

ΠΑΡΑΡΤΗΜΑ

Το προσάρτημα του παραρτήματος Ι της οδηγίας 76/769/ΕΟΚ τροποποιείται ως εξής:

(1) Οι κατάλογοι κάτω από τον τίτλο «Σημείο 29 - Καρκινογόνες ουσίες» τροποποιούνται ως εξής:

(α) Στον κατάλογο για την κατηγορία 1 προστίθενται τα εξής:

>ΘΕΣΗ ΠIΝΑΚΑ>

(β) Στον κατάλογο για την κατηγορία 2 προστίθενται τα εξής:

>ΘΕΣΗ ΠIΝΑΚΑ>

(γ) Στον κατάλογο για την κατηγορία 2 διαγράφονται τα εξής:

>ΘΕΣΗ ΠIΝΑΚΑ>

(2) Κάτω από τον τίτλο «Σημείο 30 - Μεταλλαξιογόνες ουσίες» στον κατάλογο για την κατηγορία 2 προστίθενται τα εξής:

>ΘΕΣΗ ΠIΝΑΚΑ>

(3) Οι κατάλογοι κάτω από τον τίτλο «Σημείο 31 - Ουσίες τοξικές για την αναπαραγωγή» τροποποιούνται ως εξής:

(α) Στον κατάλογο για την κατηγορία 1 προστίθενται τα εξής:

>ΘΕΣΗ ΠIΝΑΚΑ>

(β) Στον κατάλογο για την κατηγορία 2 προστίθενται τα εξής:

>ΘΕΣΗ ΠIΝΑΚΑ>